Къалэунэ Мухьэмэд (ЕтIуанэ тетыгъуэ) (1299 – 1309)
   Мысыр пащтыхь Лашын яукIа иужь, пщыхэр зэгурыIуэри, Къалэунэ Мухьэмэд, къэрал зехьэным илъэсиплIкIэ пэIэщIэу щытауэ, тахътэм аргуэру трагъэтIысхьэжащ.
   Япэ гугъуехьу зыIууар тэтэр зэрыпхъуакIуэхэ-рати, щапэщIэувэм, къытекIуэри, Щам щIыналъэр яубыдащ. И дзэм хэщIыныгъэшхуэ игъуэтауэ езым Мысырым игъэзэжащ. Куэд дэмыкIыу дзэ зэригъэпэщыжри, тэтэрхэм къебгъэрыкIуащ, Щам щIыналъэм ирихужыну. Мыбдежым и насып текIуэри, тэтэрхэр хигъэщIащ икIи Щам щIыналъэр и къэралыгъуэм щыщ ищIыжащ.
   АрщхьэкIэ куэдрэ мамыру псэуакъым – езым и дзэпщ Бейбарс къеныкъуэкъуу зэрыщIидзэу, пащтыхь тахътэр къыхуигъанэри, Кэрэк къалэ кIуэри дэтIысхьэжащ.
   Мухьэмэд и етIуанэ пащтыхьыгъуэр илъэсибгъурэ ныкъуэкIэ ирихьэкIащ.